Plymouth Australia - Bornholmske fotografer
N.E. Plymouth Australia Fotografi Atelier - sidst i 1860erne
Ægtepar, hun med det fineste "påsigbundet" et særligt hovedtøj. Fra Hans Henrik Krak - og Allinge-Sandvig Byforenings arkiv. Foto Plymouth, Australia.
N.E. Plymouth, Australia, Fotografi Atelier. Visitkortfotos. To kvinder fotograferet i samme atelier formentlig lige efter hinanden ved samme guideron (det lille bord) med hæklet dug og en fin buket blomster. (Det er samme dug, som han benyttede på de skånske billeder). Måske er det mor og datter? De kan jo også være indvandret fa Skåne til Bornholm? Sidst i 1860erne. BØA 2014-32.
N. E. Plymouth var professionel fotograf, og vides at have rejste rundt i sydøst Australien i 1862. Her var han i partnerskab med svenskeren Carl August Östen. I juni 1862 regnede man med, at Östen var i Melbourne, hvor politiet håbede at arrestere ham og ifølge de australske kilder, lykkedes det for dem. Östen havde forladt hustru og to børn i februar 1862. Senere på året ved man, at Plymouth fotograferede på egen hånd.
Men hvorfor og hvordan det lykkedes for de to at dukke op i Sydsverige og på Bornholm nogle år senere er uvist. Men i hvert fald falder man en sjælden gang imellem over deres tidlige visitkortfotografier – og så et enkelt fint topografisk billede fra Allinge, som ses herunder.
Men af svensk fotolitteratur fremgår det, at der faktisk i anden halvdel af 1860erne var en omrejsende fotograf i Skåne, som hed Plymouth! Han averterede i svenske aviser med, at han, fx i 1867, kom til Höganäs med sin ”Australia=Fotografi=Vagn”. Han skrev i annoncen, at han var yderst billig, at han fotograferede uden hensyn til vejret (tidligere kunne man kun tage gode billeder i stærkt sollys), at han kun solgte vellykkede fotografier og han også havde fotografirammer til salg. Han var flere andre steder i Skåne i 1867 og i 1869 var han med sin ”Australia-Fotografi-Vagn” i ”Cimbrishamn”. Her tog han kun ”4 kr pr dussin for fotografering”. Sikkert visitkortportrætter som vi vi ser på denne side.
Selv meget undselige fotografier kan rumme historier. Jeg synes dette så "gammelt" ud og fik det scannet på Gudhjem Museum. Jeg scannede både for og bagside, (da jeg pludselig så et svagt men interessant stempel på bagsiden). Men her er et selskab - bedaget kan man sige, for billedet er gammelt - og de nyder en øl, sodavand, brændevin, en pibe tobak, hvad ved jeg i det grønne. Sammen med en lille hvid puddelhund. Syv herrer og en stor dreng. Hvem er de? Det aner vi ikke, men kunne det fx være fotografen, der havde ønsket at forevige det lille selskab, han rejste rundt med? Billedet er vel fra 1870erne. Bagsiden stemplet: "N.E. Plymouth, Australia, Fotografi Atelier".
”N.E. Plymouth. Australia-Fotografi-Vagn”. Borrby 1869. Fra ”Skånska fotografer 1845-2005”, Malmø Museer 2005. En efterkommer, Hanna Plymouth fortæller (2012): "N.E. Plymouth var min farfars farfar. Han tog sitt namn efter att ha varit i Nya Zeeland och Australien där han först letade guld - sedan var hemma och sedan åkte tillbaka och var fotograf. Den "prärievagn", som han åkte omkring med på den skånska landsbygden så småningom hette AUSTRALIA."
I en svensk bog om fotografering i Hälsingborg (hvor den ene af de ovennævnte annoncer er fundet) er der gengivet en malende skildring af fotografiets indtog på landet i Skåne i 1850erne, netop med en ”Australia” vogn og en omrejsende fotograf, der endda var dansk. Det er, som om ”Australia” er en vogntype – eller det må være den samme fotograf Plymouth, der er kommet til Skandinavien med sit fotografiske udstyr.
(Karl Erik O-n Ander: Helsingborgs första fotografer och deres bilder 1840-1900. 1998. )
I en beskrivelse af det tidlige fotografi i Østerlen får vi dels at vide, at Plymouth var i Simrishamn i 1869 og 1870, dels at han, medens han opholdt sig der, var nogle dage i København (måske for at købe papir og kemikalier til sit arbejde). At han måske også fik en chance for at sejle til fx Allinge og tjene lidt penge på fotografering der, synes vi nu at kunne bekræfte. Han har måske ikke haft sin Australia-vogn med, men på det tidspunkt skulle man rejse rundt med et helt mørkekammer, for fotograferingsprocessen krævede, at den lysfølsomme kollodium på glaspladen var våd, når den blev eksponeret og siden skulle kopieres. Det var mildest talt besværligt – og krævede faktisk en vogn eller en vældig udrustning. (Tidsskriftet Österlen 1999)
Man kan være så heldig at sidde med et fotografi i hånden, som det, der er vist herover. Det er gulligt, lidt ”tyndt”, 9x12, en kontaktkopi af en glasplade. Et såkaldt albuminaftryk (et æggehvidemateriale) efter en vådkollodiumplade, et tidligt trin på fotografiets udvikling. Formentlig fra 1860erne. Der er ikke mange af disse gamle billeder, slet ikke med miljøskildringer som dette. Og slet ikke med et stempel på bagsiden, hvorpå der står: ”N.E. Plymouth, Australia, Fotografi Atelier”! Der er dog ingen tvivl om at motivet er bornholmsk, vi ser en gade, endnu blot som grusvej, vi ser hen på et 10 fag langt bindingsværkshus med høj sokkel i den ene ende og vel nærmest i plan med vejen i den anden. Huset har tegltag hvilket fortæller os, at det må ligge i en by.
Huset ligger i Brøndstræde i Allinge. Det helvalmede tegltag, var karakteristisk for huse fra første del af 1800årene. Brændestakken tilhørte bageribygningen ved Løsebækgade 2. Der ligger også en stak brædder på vejen. Det skyldes vel, at der var et skæreri på modsatte side (Produkten, købmand Koefoed m.v.). Husets ejer var malermester Christian Pedersen. På det gamle billede ser vi, at der er sal over en høj sokkel, salen har to træsprossede vinduer ud mod gaden. Derefter er der et gammelt blysprosset vindue – den ene ramme er åben, og der er 12 ruder i hver ramme. Der er stue indenfor, læg mærke til den fine gardinophængning. I det næste fag er der blot en halv, blysprosset ramme. Ved siden af døren – ind til ”forstauan” er isat en vinduesramme og der er også vindue over døren. I de næste fire fag med stigen er der blot en enkelt lem.
Der er mærkværdigvis to brønde foran huset. (Derfor hedder gaden Brøndstræde) To unge mænd, tre kvinder og ikke færre end 12 børn er stimlet sammen for at se på, hvad det er, den ”mærkelige” fotograf har gang i. (Oplysninger bl.a. fra Jens Riis Jørgensen.)
Stemplet på bagsiden af billedet fra Allinge. Fotografen har brugt det samme stempel på alle sine billeder.
N.E. Plymouth Australia Fotografi Atelier. Visitkortfoto. Ægtepar fra Gudhjem. Gudhjem Museum. Og til højre ægtepar - Visitkortfoto. Et ungt ægtepar, måske forlovelses- eller bryllupsbillede? ES. Begge par er fotograferet nærmest på samme tid, i samme rum.
Plymouth Australia. "Min mors barnepige, Maria Schrøder". Visitkortfoto. Bornholms Ø-arkiv. Det var billigt at blive fotograferet på dette atelier, så alle havde råd. BØA.
Forskellige visitkortfotos fra svenske samlinger. Billedet nederst til højre forestiller en mor med sine to døtre i Vickleby omkring 1870. Bemærk at billederne er taget i det samme atelier, med gardin med stor klunke, firkantet bord med hvid, hæklet dug - og at han har haft den hæklede dug med til Bornholm, hvor han sikkert har indrettet et midlertidigt atelier hos en gæstgiver eller lignende. Stoleryggen genkender man på tre af billederne.